অনেককেই দেখা যায় চট্টগ্রামের আঞ্চলিক-ভাষার বিশুদ্ধতা বজায় রাখা নিয়ে উদ্বিগ্ন হতে, বিশেষ করে গীতিকার মহলে বিশুদ্ধতাবাদী আর মিশ্রতাবাদীদের ভেদরেখা সুস্পষ্ট। বিশুদ্ধতা-বাদীরা প্রতিপক্ষের ভাষাকে নাম দিয়েছেন “কাউয়া ভাষা(কাকের ভাষা)”। মিশ্রতা-বাদীদের যুক্তি হলো-মিশ্রণ না ঘটালে সর্বজনবোধ্য হবে না। একথা অনস্বীকার্য যে, গ্রহণ-বর্জনের ধারা বজায় রেখে এই ভাষায় যতক্ষণ পর্যন্ত- ‘আমি হৃদয়ের কথা বলিতে ব্যাকুল শুধাইল না কেউতো ’ এর মতো হৃদয়স্পর্শী পঙক্তি রচনা করা সম্ভব হচ্ছে না ততক্ষণ এই ভাষা কবিতা রচনার পুরোপুরি উপযোগী হয়ে উঠবে না, তবে একেবারে অসম্ভবও যে না, সেটা আমাদের দেখিয়েছেন কবি মুহম্মদ নূরুল হুদা আর কবি ওমর কায়সার– তাদের বিদগ্ধ কবিতায়। ছড়াকার গল্পকাররা আঞ্চলিক ভাষায় রচনার ক্ষেত্রে সরব হলেও কবিদের নীরবতা চোখে পড়ার মতো। বাংলা, ইংরেজি, আরাকানী, বর্মী, আরবি, হিন্দি, ডাচ সহ অনেক বিদেশী ভাষা তথা উপজাতি/আদিবাসী ভাষা থেকে এই ভাষা অনেক অনেক শব্দ, বাদ-প্রবাদ গ্রহণ করে সমৃদ্ধ হলেও বর্তমান প্রবণতা হচ্ছে মূলভাষা বাংলার সমীপবর্তী হওয়া, এতে দোষের কিছু না থাকলেও নিজেদের আঞ্চলিকত্ব তথা স্বকীয়তা বজায় থাকবে কি না ভাবার বিষয়। একুশের চেতনায় উপলব্ধ বিশ্ব ভাষাদিবসের অঙ্গীকারে প্রতিটি ভাষা-উপভাষাই সমান মূল্যবান।